**OBRAZLOŽENJE**

**Godišnjeg izvještaja o izvršenju Proračuna Općine Sveti Đurđ za 2024. godinu**

**I. ZAKONSKA OBVEZA**

Zakonom o proračunu („Narodne novine“, broj 144/21.) propisana je obveza izrade i podnošenja godišnjeg izvještaja o izvršenju proračuna do 31. svibnja tekuće godine, a istim zakonom je i propisano da godišnji izvještaj o izvršenju proračuna sadrži opći i posebni dio, obrazloženje i posebne izvještaje.

Obrazloženje općeg dijela izvještaja o izvršenju proračuna sadrži obrazloženje izvršenja programa iz posebnog dijela proračuna s ciljevima koji su ostvareni provedbom programa i pokazateljima uspješnosti realizacije tih ciljeva.

Posebni izvještaji u godišnjem izvještaju o izvršenju proračuna su:

* izvještaj o korištenju proračunske zalihe,
* izvještaj o nenaplaćenim potraživanjima i obvezama
* izvještaj o potencijalnim obvezama po osnovi sudskih postupaka
* izvještaj o zaduživanju na domaćem i stranom tržištu novca i kapitala i
* izvještaj o danim jamstvima i plaćanjima po protestiranim jamstvima.

**II. OBRAZLOŽENJE OPĆEG DIJELA PRORAČUNA**

Sukladno članku 42. Zakona o proračunu Plan Proračuna Općine Sveti Đurđ za 2024. godinu donesen je na razini skupine (druga razina) ekonomske klasifikacije. Godišnji izvještaj o izvršenju proračuna donosi se na razini odjeljka (četvrta razina) u općem i posebnom dijelu proračuna, sukladno članku 76. Zakona o proračunu.

Plan Proračuna Općine Sveti Đurđ za 2024. godinu sa projekcijama za 2025. i 2026. godinu usvojen je na 28. sjednici Općinskog vijeća Općine Sveti Đurđ održanoj dana 7. prosinca 2023. godine u iznosu od 3.155.500,00 eura.

1 . Izmjene i dopune plana Proračuna Općine Sveti Đurđ za 2024. usvojene su na 37. sjednici Općinskog vijeća Općine Sveti Đurđ održanoj dana 13.11.2024. godine u iznosu od 2.838.818,69 eura.

U Proračunu Općine Sveti Đurđ uključeni su vlastiti i namjenski prihodi i primici proračunskog korisnika Dječji vrtić „Suncokret Sveti Đurđ“ koji se uplaćuju na njihov žiro račun, te rashodi i izdaci proračunskog korisnika koje financiraju iz tih prihoda.

Izvršenjem proračuna Općine Sveti Đurđ za 2024.godinu realizirano je kako slijedi:

* ukupni prihodi poslovanja i prihodi od prodaje nefinancijske imovine ostvareni su u iznosu od 2.348.502,70 eura dok su ukupni rashodi poslovanja i rashodi za nabavu nefinancijske imovine ostvareni u iznosu od 2.620.830,20 eura što rezultira manjkom prihoda u iznosu od 272.327,50 eura,
* primici od financijske imovine i zaduživanja, te izdaci za financijsku imovinu i otplate zajmova ostvareni u iznosu od 0,00 eura
* preneseni višak prihoda iz prethodne godine je 1.041.687,96 eura, pa je na kraju rezultat poslovanja višak prihoda od 769.360,46 eura.

**a) Prihodi i primici poslovanja**

U 2024.godini Općina Sveti Đurđ ostvarila je **prihode poslovanja (razred 6)** u iznosu od 2.342.151,79 eura i **prihode od prodaje nefinancijske imovine (razred 7)** u iznosu od 6.350,91 eura.

**Prihodi od poreza (61)** ostvareni su u iznosu od 967.274,69 eura, a obuhvaćaju porez na dohodak od nesamostalnog rada, porez na dohodak od samostalnih djelatnosti (obrta), porez na dohodak od imovine i imovinskih prava, porez na robu i usluge, porez na korištenje dobara ili izvođenje aktivnosti i sl.

Osim gore navedenih poreza u tu skupinu proračunskih prihoda spadaju i porez na promet nekretninama, odnosno porez na stjecanje vlasništva nad nekretninom sukladno Zakonu o porezu na promet nekretninama, porez na potrošnju alkoholnih i bezalkoholnih pića koji plaćaju vlasnici ugostiteljskih objekata.

Pod **pomoći iz inozemstva i od subjekata unutar općeg proračuna (63)** spada ju tekuće i kapitalne pomoći općinskih, županijskih i državnih proračuna, te ostalih subjekata unutar općeg proračuna.

U 2024.godine te su pomoći ostvarene u iznosu od 943.307,92 eura, a odnose se na:

* tekuće pomoći iz drugih proračuna za u iznosu od 941.104,72 eura,
* pomoći proračunskim korisnicima iz proračuna koji im nije nadležan – sredstva za dječji vrtić „Suncokret Sveti Đurđ“ – sufinanciranje programa javnih potreba u predškolskom odgoju u iznosu od 2.203,20 eura.

**Prihodi od imovine (64)** kao sljedeća podskupina prihoda poslovanja ostvareni su u 2024.godine u iznosu od 225.789,96 eura.

Prihodi od financijske imovine ostvareni su u iznosu od 129,59 eura -zatezne kamate.

Prihodi od nefinancijske imovine ostvareni su u iznosu od 225.660,37 eura, a odnose se na:

* prihodi od zakupa i prihodi od iznajmljivanja imovine u iznosu od 41.904,81 eura,
* prihodi od naknade za koncesiju u iznosu od 19.441,79 eura,
* naknada za korištenje nefinancijske imovine (spomenička renta, naknada za korištenje prostora elektrana HE Čakovec i HE Dubrava) u iznosu od 164.313,77 eura.

**Prihodi od upravnih i administrativnih pristojbi, pristojbi po posebnim propisima i naknadama (65)** ostvareni su u iznosu od 195.759,94 eura, a odnose se na:

* upravne i administrativne pristojbe u iznosu od 21,88 eura,
* prihodi po posebnim propisima (doprinos za šume, refundacija režijskih troškova od zakupa poslovnih prostora, naknada za prenamjenu zemljišta, ostali prihodi po posebnim propisima) u iznosu od 105.097,38 eura,
* komunalni doprinosi i naknade (komunalni doprinos i komunalna naknada) u iznosu od 77.209,65 eura.

**Prihodi od prodaje proizvoda i robe te pruženih usluga i prihodi od donacija (66)** ostvareni su u iznosu od 4.616,09 eura, a odnose se na prihod od pruženih usluga za vođenje naknade za uređenje voda, te prihodi od donacija pravnih i fizičkih osoba povodom Dana općine.

**Prihodi od kazne, upravne mjere i ostali prihodi (68)** u iznosu od 5.403,19 eura, a odnose se na kazne za prekršaje na kulturnim dobrima, te naknade za ozakonjenje nezakonito izgrađenih zgrada.

**Prihodi od prodaje neproizvedene dugotrajne imovine (71)** ostvareni su u iznosu od 6.350,91 eura, a odnose se na prihod od prodaje zemljišta u vlasništvu općine.

**b) Rashodi i izdaci poslovanja**

U 2024.godini Općina Sveti Đurđ ostvarila je **rashode poslovanja (razred 3)** u iznosu od 1.793.692,46 eura i **rashode za nabavu nefinancijske imovine (razred 4)** u iznosu od 827.137,74eura.

**Rashodi za zaposlene (31)** u 2024.godini ostvareni su u iznosu od 616.348,79 eura, a odnose se na rashode za zaposlene u Jedinstvenom upravnom odjelu, plaće načelnika, odnosno izvršne vlasti. Rashodi za zaposlene obuhvaćaju bruto plaće, doprinose na plaće i ostale rashode za zaposlene.

**Materijalni rashodi (32)** u 2024.godini ostvareni su u iznosu od 672.485,09 eura, a odnose se na:

* naknade troškova zaposlenima (službena putovanja, naknade za prijevoz na posao i s posla, stručna usavršavanja zaposlenika, korištenje osobnog automobila u službene svrhe i ostale naknade troškova zaposlenima) u iznosu od 26.314,16 eura,
* rashode za materijal i energiju (uredski materijal, literatura, materijal i sredstva za čišćenje i održavanje, električna energija, plin, motorni benzin i diesel gorivo, materijali i dijelovi za tekuće i investicijsko održavanje, sitni inventar) u iznosu od 225.183,33 eura,
* rashode za usluge (telefon, poštarina, usluge tekućeg i investicijskog održavanja objekata i opreme, opskrba vodom, deratizacija i dezinsekcija, ostale komunalne usluge, zakupnine i najamnine za građevinske objekte, veterinarske usluge, usluge odvjetnika i pravnog savjetovanja, geodetsko-katastarske usluge, ostale intelektualne usluge, usluge ažuriranja računalnih baza, usluge razvoja software-a, grafičke i tiskarske usluge, uređenje prostora, usluge čišćenja i ostale nespomenute usluge) u iznosu od 306.875,96 eura,
* ostale nespomenute rashode poslovanja (naknade za rad članovima predstavničkih tijela, ostale slične naknade za rad, premije osiguranja, reprezentacija, članarine, javnobilježničke pristojbe, odvjetničke usluge, ostale pristojbe i naknade, troškovi sudskih postupaka, rashodi protokola i ostali nespomenuti rashodi) u iznosu od 95.243,49 eura.

**Financijski rashodi (34)** u 2024. godine ostvareni su u iznosu od 17.507,14 eura, a odnose se na ostale financijske rashode (bankarske usluge i usluge platnog prometa i ostale nespomenute financijske rashode.

**Subvencije (35)** su ostvarene u iznosu od 26.600,00 eura, a odnose se na dane potpore poljoprivrednicima i obrtnicima u iznosu od 25.880,00 eura te subvencije trgovačkim društvima u javnom sektoru, odnosno sufinanciranje boravka djece u dječjim vrtićima izvan općine u iznosu od 720,00 eura.

**Naknade građanima i kućanstvima na temelju osiguranja i druge naknade (37)** ostvarene su u iznosu od 161.481,09 eura, a odnose se na:

-isplatu pomoći obiteljima i kućanstvima (novčane pomoći umirovljenicima za Uskrs i Božić, financijske pomoći mještanima) u iznosu od 69.913,85 eura,

-porodiljne naknade i oprema za novorođenčad, te darovi za djecu u iznosu od 8.313,27 eura,

-pomoći nacionalnim zajednicama i manjinama-Romi u iznosu od 1.211,41 eura,

-ostale naknade iz proračuna u naravi (financijska pomoć obiteljima za ulaganje u izgradnju i adaptaciju stambenih objekata) u iznosu od 37.000,00 eura

-pomoć obiteljima-jednokratne pomoći u iznosu od 7.049,80 eura

**Ostali rashodi (38)** ostvareni su u iznosu od 299.270,35 eura, a odnose se na:

-tekuće donacije (vjerske zajednice, udruge građana i političke stranke, sportske udruge) u iznosu od 298.070,35 eura,

-kazne i naknade šteta (naknade šteta pravnim i fizičkim osobama za naknadu štete od elementarne nepogode – tuča) u iznosu od 1.200,00 eura

**Rashodi za nabavu proizvedene dugotrajne imovine (42)** ostvareni su u iznosu od 827.137,74 eura. Na rashode za građevinske objekte utrošen je iznos od 758.120,37 eura, koji se odnosi na:

* stambeni objekti (kuća s okućnicom) u iznosu od 50.400,00 eura
* poslovni objekti ( uređenje svečane sale općine) u iznosu od 329.480,44 eura.
* ceste i ostali prometni objekti (asfaltiranje nerazvrstanih cesta i pješačko-biciklističkih staza) u iznosu od 192.755,70 eura.
* ostale građevinske objekte ( rekonstrukcija društvenog doma, dogradnja dječjeg vrtića i izgradnja doma za starije i nemoćne osobe u iznosu od 185.484,23 eura.

Na rashode za nabavu postrojenja i opreme utrošen je iznos od 60.973,62 eura od čega se najveći dio u iznosu od 33.474,17 eura odnosi na nabavu uređaja po pojedinim društvenim domovima, te nabavu strojeva kosilica, dok se preostali dio odnosi na nabavu računala, opreme za grijanje, ventilaciju i hlađenje, te ostale instrumente.

**III. OBRAZLOŽENJE POSEBNOG DIJELA PRORAČUNA**

Razdjel je, sukladno Pravilniku o proračunskim klasifikacijama, organizacijska razina utvrđena za potrebe planiranja i izvršavanja proračuna, a sastoji se od jedne ili više glava.

Status razdjela državnog proračuna dodjeljuje se ministarstvima i onim proračunskim korisnicima državnog proračuna koji su izravno odgovorni Hrvatskom saboru ili predsjedniku Republike Hrvatske dok se status razdjela proračuna jedinica lokalne i područne ( regionalne) samouprave može dodijeliti izvršnom tijelu, predstavničkom tijelu i upravnim tijelima.

Sukladno gore citiranom Pravilniku, Proračun Općine Sveti Đurđ sukladno Pravilniku o proračunskim klasifikacija strukturiran je s dva razdjela i tri glave.

Programska klasifikacija uspostavlja se definiranjem programa, aktivnosti i projekata. Program je skup neovisnih, usko povezanih aktivnosti i projekata usmjerenih ispunjenju zajedničkog cilja. Program se sastoji od jedne ili više aktivnosti i/ili projekata, a aktivnosti i projekt pripadaju samo jednom programu.

U nastavku daje se pregled definiranih programa kroz koje se prati realizacija proračuna Općine Sveti Đurđ u 2024. godini.

Rashodi poslovanja i rashodi za nabavu nefinancijske imovine iskazani su u posebnom dijelu proračuna u razdjelima prema proračunskim klasifikacijama.

**Program 1001- REDOVNA DJELATNOST OPĆINSKOG VIJEĆA**

U okviru navedenog programa utrošena su sredstva u iznosu od 21.467,17 eura. Navedena sredstva utrošena su na realizaciju sljedećih aktivnosti:

* sredstva za rad Općinskog vijeća ( dnevnice, naknada predsjedniku, rashodi protokola) u iznosu od 17.989,83 eura.
* financiranje političkih stranaka u iznosu od 3.477,34 eura.

**Program 2002 -PRIPREMA, DONOŠENJE I PROVEDBA AKATA I MJERA IZ DJELOKRUGA IZVRŠNOG TIJELA**

U okviru navedenog programa utrošena su sredstva u iznosu od 555.876,06 eura. Navedena sredstva utrošena su na realizaciju sljedećih aktivnosti:

* promidžba općine i ostale manifestacije – Dan općine u iznosu od 35.984,58 eura.
* administrativno, tehničko i stručno osoblje ( trošak plaće, doprinosa, naknada za prijevoz, te ostali nespomenuti rashodi) u iznosu od 458.337,33 eura.
* nabava dugotrajne opreme za potrebe Općine ( nabava opreme za hlađenje, računalna oprema, nabava jarbola sa zastavama,te ostala oprema) u iznosu od 61.554,15 eura.

**Program 2003 – ODRŽAVANJE KOMUNALNE INFRASTRUKTURE**

U okviru navedenog programa utrošena su sredstva u iznosu od 83.753,65 eura, navedena sredstva utrošena su na realizaciju sljedećih aktivnosti:

* održavanje led javne rasvjete u iznosu od 6.456,42 eura
* održavanje javnih površina u iznosu od 12.033,76 eura
* gorivo, energija, komunikacije ( troškovi goriva, električne energije i plina, te telefona) u iznosu od 44.226,18 eura
* opskrba vodom ( troškovi vode) u iznosu od 3.536,97 eura
* uređenje staze i ograde na mjesnim grobljima u iznosu 11.264,23 eura
* nabava strojeva-kosilica u iznosu od 6.236,09 eura

**Program 2004 – ZAŠTITA OKOLIŠA**

U okviru navedenog programa utrošena su sredstva u iznosu od 36.083,45 eura, a navedena sredstva utrošena su na realizaciju sljedećih aktivnosti:

* zaštita okoliša – odvoz smeća u iznosu od 18.838,25 eura
* uređenje divljih odlagališta opada u iznosu od 4.893,36 eura
* veterinarske usluge u iznosu od 4.357,09 eura
* usluge deratizacije i dezinsekcije u iznosu od 7.994,75 eura

**Program 2005 – PROSTORNO UREĐENJE I UNAPREĐENJE STANOVANJA**

U okviru navedenog programa utrošena su sredstva u iznosu od 165.468,68 eura, navedena sredstva utrošena su na realizaciju sljedećih aktivnosti:

* geodetsko-katastarske usluge u iznosu od 8.248,00 eura
* uređenje prostora izmjene i dopune prostornog plana općine Sveti Đurđ u iznosu od 6.800,00 eura.
* održavanje i uređenje građevinskih objekata ( društveni dom, grobna kuća, nogometni klub i prostorije udruga) – mjesni odbor Hrženica u iznosu od 23.942,16 eura
* održavanje i uređenje građevinskih objekata ( društveni dom, grobna kuća, nogometni klub i prostorije udruga) – mjesni odbor Sveti Đurđ u iznosu od 18.825,91 eura
* održavanje i uređenje građevinskih objekata ( društveni dom, grobna kuća, nogometni klub i prostorije udruga) – mjesni odbor Struga u iznosu od 12.734,63 eura
* održavanje i uređenje građevinskih objekata ( društveni dom, grobna kuća, nogometni klub i prostorije udruga) – mjesni odbor Karlovec Ludbreški u iznosu od 13.141,38 eura
* održavanje i uređenje građevinskih objekata ( društveni dom, grobna kuća, nogometni klub i prostorije udruga) – mjesni odbor Sesvete Ludbreške u iznosu od 2.595,09 eura
* održavanje i uređenje građevinskih objekata ( društveni dom, grobna kuća, nogometni klub i prostorije udruga) – mjesni odbor Luka Ludbreška u iznosu od 6.237,79 eura
* održavanje i uređenje građevinskih objekata ( društveni dom, grobna kuća, nogometni klub i prostorije udruga) – mjesni odbor Priles u iznosu od 816,78 eura
* održavanje i uređenje građevinskih objekata ( društveni dom, grobna kuća, nogometni klub i prostorije udruga) – mjesni odbor Komarnica Ludbreška u iznosu od 6.943,58 eura
* održavanje i uređenje građevinskih objekata ( društveni dom, grobna kuća, nogometni klub i prostorije udruga) – mjesni odbor Obrankovec u iznosu od 7.509,47 eura
* održavanje i uređenje građevinskih objekata – poslovni prostor u zgradi općine u iznosu od 23.709,70 eura
* uređenje kanala u Strugi i Karlovcu Ludbreškom u iznosu od 1.473,06 eura
* održavanje nerazvrstanih cesta – šljunčanje poljskih puteva u iznosu od 27.864,38 eura
* uređenje zapuštenih objekata po naseljima općine u iznosu od 4.626,75 eura

 **Program 2006 – RAZVOJ POLJOPRIVREDE**

U okviru navedenog programa utrošena su sredstva u iznosu od 25.880,00 eura, navedena sredstva utrošena su na realizaciju sljedećih aktivnosti:

* subvencije poljoprivrednicima ( novčane potpore proizvođačima mlijeka i uzgajivačima svinja) u iznosu od 23.630,00 eura
* subvencije obrtnicima ( novčane potpore mladim obrtnicima s područja općine) u iznosu od 2.250,00 eura

 **Program 2007 – IZGRADNJA OBJEKATA KOMUNALNE INFRASTRUKTURE**

U okviru navedenog programa utrošena su sredstva u iznosu od 676.342,84 eura, navedena sredstva utrošena su na realizaciju sljedećih aktivnosti:

* izgradnja pješačko-biciklističke staze po naseljima općine uz lokalne i županijske ceste u iznosu od 86.914,46 eura
* trošak konzultantskih kuća -izrada projekta u iznosu od 8.250,00 eura
* uređenje proizvodno-poslovnog prostora u Strugi u iznosu od 6.912,00 eura
* izgradnja dječjeg igrališta vrtić „Suncokret Sveti Đurđ“ u iznosu od 6.957,50 eura
* izgradnja nerazvrstanih cesta – asfaltiranje prometnica u iznosu od 75.694,55 eura
* izgradnja projektne dokumentacije i građenje zgrade javne i društvene namjene (dom za dnevni boravak starijih osoba sa smještajnim jedinicama u iznosu od 209.331,67 eura
* izgradnja prilazne ceste sa javnom rasvjetom za romska naselja u iznosu od 30.152,94 eura
* dogradnja dječjeg vrtića „Suncokret Sveti Đurđ” u iznosu od 123.129,27 eura
* energetska obnova javnih objekata (društveni domovi) u iznosu od 129.000,45 eura

**Program 2008 – PROMICANJE KULTURE**

U okviru navedenog program utrošena su sredstva u iznosu od 74.081,10 eura, navedena sredstva utrošena su na realizaciju na sljedećih aktivnosti:

* sufinanciranje programa udruga i KUD-ova u kulturi ( odluka o odabiru programa/projekta za dodjelu financijske potpore) u iznosu od 66.545,47eura
* informiranje putem Radio Ludbrega (pomoć za redovan rad) u iznosu od 2.750,00 eura
* likovna kolonija ( slikanje povodom manifestacije Dana općine Sveti Đurđ) u iznosu od 4.785,63 eura

**Program 2009 – RAZVOJ SPORTA I REKREACIJE**

U okviru navedenog programa utrošena su sredstva u iznosu od 101.201,88 eura, navedena sredstva utrošena su na realizaciju sljedećih aktivnosti:

* sufinanciranje rada Zajednice sportskih udruga ( novčana pomoć nogometnim klubovima i Nogometnom centru Sveti Đurđ) u iznosu od 101.201,88 eura

**Program 2010 -RELIGIJSKE JAVNE POTREBE**

U okviru navedenog programa za rimokatoličku crkvu Sveti Juraj utrošena su sredstva u iznosu od 4.000,00 eura

**Program 2011 – SOCIJALNA SKRB**

U okviru navedenog programa utrošena su sredstva u iznosu od 131.218,35 eura, navedena sredstva trošena su na realizaciju sljedećih aktivnosti:

* pomoć obitelji -jednokratne pomoći u iznosu od 7.049,80 eura
* pomoć za novorođenu djecu ( isplata naknade za novorođenče) u iznosu od 4.800,00 eura
* pomoć obiteljima-darovi za djecu u iznosu od 3.513,27 eura
* pomoć umirovljenicima – prigodna nagrada ( božićnica i uskrsnica umirovljenicima i osobama sa nižim mirovinama) u iznosu od 69.913,85 eura
* humanitarna skrb i drugi interesi građana – Crveni križ ( sufinanciranje Crvenog križa) u iznosu od 7.730,02 eura
* pomoć nacionalnim zajednicama i manjinama Romi ( uplata prijevoza i izleta za učenika pripadnike nacionalne manjine ) u iznosu od 1.211,41 eura
* financijska pomoć obiteljima za ulaganje u izgradnju i adaptaciju stambenih objekata ( financijska pomoć za ulaganje u izgradnju novog ili adaptaciju i uređenje postojećeg stambenog objekta na području općine Sveti Đurđ- mlade obitelji) u iznosu od 37.000,00 eura

**Program 2012- ZAŠTITA OD POŽARA**

U okviru navedenog programa utrošena su sredstva u iznosu od 67.956,44 eura. Navedena sredstva utrošena su na realizaciju sljedećih aktivnosti:

* osnovna djelatnost vatrogasne zajednice ( sufinanciranje VZO Sveti Đurđ) u iznosu od 55.000,00 eura
* dobrovoljna vatrogasna društva ( prijenos sredstva dobrovoljnim vatrogasnim društvima s područja općine za kupnju opreme i uniformi, te održavanja vatrogasnih natjecanja ) u iznosu od 8.140,34 eura
* hrvatska gorska služba spašavanja u iznosu od 1.500,00 eura
* izgradnja vatrogasnog spremišta – DVD Struga ( dogradnja vatrogasnog spremišta) u iznosu od 3.316,10 eura

**GLAVA 002 03: Obrazovanje ( predškolski odgoj, osnovno, srednjoškolko i visoko)**

**Program 3001 – PREDŠKOLSKI ODGOJ**

U okviru navedenog programa utrošena su sredstva u iznosu od 467.469,22 eura. Navedena sredstva utrošena su na:

* redovan rad dječjeg vrtića „ Suncokret Sveti Đurđ“ ( plaće, doprinosi, troškovi energije, namirnica, uredski materijal, službena radna odjeća, komunalne usluge) u iznosu od 467.469,22 eura

**Program 3002 – OSNOVNOŠKOLSKO OBRAZOVANJE**

U okviru navedenog programa utrošena su sredstva u iznosu od 74.279,58 eura.

Navedena sredstva utrošena su na realizaciju sljedećih aktivnosti:

* sufinanciranje radnih bilježnica, prijevoza, natjecanja i produženog boravka učenika osnovne škole u ukupnom iznosu od 60.910,94 eura
* sufinanciranje dogradnje osnovne škole- najam u iznosu od 13.368,64 eura

**Program 3003 – SREDNJOŠKOLSKO OBRAZOVANJE**

U okviru navedenog programa utrošena su sredstva u iznosu od 14.904,17 eura. Navedena sredstva utrošena su na:

* sufinanciranje cijene prijevoza učenika srednjih škola u iznosu od 14.904,17 eura

**Program 3004 – VISOKOŠKOLSKO OBRAZOVANJE**

U okviru navedenog programa utrošena su sredstva u iznosu od 24.300,00 eura.

Navedena sredstva utrošena su na realizaciju sljedećih aktivnosti:

* jednokratne pomoći studentima ( pomoći studentima s općine Sveti Đurđ) u iznosu od 24.300,00 eura

**Program 3005 – SUFINANCIRANJE TROŠKOVA BORAVKA DJECE U DJEČJIM VRTIĆIMA IZVAN OPĆINE SVETI ĐURĐ**

U okviru navedenog programa utrošena su sredstva u iznosu od 720,00 eura.

Navedena sredstva utrošena su na realizaciju sljedećih aktivnosti:

* sufinanciranje troškova boravka djece u vrtićima izvan općine u iznosu od 720,00 eura.

**IV. IZVJEŠTAJ O DANIM JAMSTVIMA I IZDACIMA PO JAMSTVIMA**

Prema podacima Jedinstvenog upravnog odjela, Općina Sveti Đurđ vodi dana i primljena jamstva prema sljedećim podacima:

* primljene bjanko zadužnice kao jamstvo za ozbiljnost ponude ili za uredno ispunjenje ugovora kod jednostavnih i javnih nabava.

**V. IZVJEŠTAJ O KORIŠTENJU PRORAČUNSKE ZALIHE**

Temeljem članka 65. Zakona o Proračunu („Narodne novine“ broj 144/21.) propisano je da se u proračunu utvrđuju sredstva za proračunsku zalihu.

Sredstva proračunske zalihe mogu iznositi najviše 0,50 proračunskih prihoda bez primitaka, a visina sredstva proračunske zalihe utvrđuju se Odlukom o izvršenju Proračuna.

Sukladno Zakonu, sredstva proračunske zalihe mogu se koristiti za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja tijekom godine.

O korištenju proračunske zalihe odlučuje Općinski načelnik, te je dužan o istome izvijestiti Općinsko vijeće.

U 2024. godine Općina Sveti Đurđ nije koristila sredstva proračunske zalihe.

**VI. IZVJEŠTAJ O STANJU NENAPLAĆENIH POTRAŽIVANJA I OBVEZA**

Na dan 31.12.2024.godine stanje nenaplaćenih potraživanja Općine Sveti Đurđ iznosi 94.133,04 eura i to: potraživanja za poreze u iznosu od 25.583,85 eura, potraživanja za poreze od imovine u iznosu od 8.386,20 eura, potraživanja za upravne i administrativne pristojbe, pristojbe po posebnim propisima i naknade u iznosu od 60.162,99 eura.

Stanje nenaplaćenih potraživanja proračunskog korisnika Dječjeg vrtića „Suncokret Sveti Đurđ“ na dan 31.12.2024.godine iznose 50,60 eura, a odnose se na potraživanja za upravne i administrativne pristojbe, pristojbe po posebnim propisima i naknade.

Stanje obveza na dan 31.12.2024.godine iznosi 105.201,05 eura i to: dospjele obveze za materijalne rashode u iznosu od 34.478,13 eura, obveze za subvencije u iznosu od 120,00 eura, obveze za naknade građanima i kućanstvima u iznosu od 25.212,66 eura, ostale tekuće obveze u iznosu od 1.652,90 eura i obveze za nabavu nefinancijske imovine u iznosu od 17.795,55 eura, te nedospjele obveze za rashode poslovanja u iznosu od 25.941,81 eura.

Stanje obveza proračunskog korisnika Dječjeg vrtića „Suncokret Sveti Đurđ“ iskazano na dan 31.12.2024.godine iznosi 36.889,33 eura i od toga dospjele obveze za materijalne rashode su u iznosu od 7.393,32 eura, dok su nedospjele obveze u iznosu od 29.496,01 eura.

**VII. IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

Na dan 31.12.2024.godine obveze za kredite i zajmove Općine Sveti Đurđ iznose 0,00 eura.

**VIII. IZVJEŠTAJ O STANJU POTENCIJALNIH OBVEZA PO OSNOVI SUDSKIH POSTUPAKA**

Općina Sveti Đurđ i Proračunski korisnik Dječji vrtić „Suncokret Sveti Đurđ“ nema potencijalnih obveza po osnovi sudskih postupaka.

Pročelnica Jedinstvenog upravnog odjela

Helena Vuk, mag. iur.